**Festival Zunaj 2022**

Četrti Festival Zunaj, ki se bo letos 9. in 10. septembra odvijal v Vipavskem križu, bo v znamenju alpinizma. Festival se ob 20. obletnici Alpinističnega odseka Ajdovščina, vrača k svojim začetkom in bo zaokrožil aktivno alpinistično poletje.

Program riše navidezne povezave med preteklostjo in sedanjostjo, med legendami in presežki, domišljijo in potjo, dotika se meja in poskuša ustvariti prostor za razmišljanje.

**Beseda o gostih.**

Za oba osrednja gosta, tako **Ivana Rejca** kot **Luko Stražarja**, bi lahko rekli, da sta sledila in sledita duhu časa, ki ju je v alpinizmu naredil za nosilca sporočila vrhov. Verjamem in upam si napovedati, da se bosta oba večera sestavila v zgodbo polno podobnosti in drugačnosti, retrospektivo alpinistične realnosti in pogled v prihodnost in razvoj alpinizma.

**Beseda o filmih.**

Pred projekcijo petkovega filma Zadnji ledeni lovci, bomo z režiserjem **Rožletom Bregarjem,** tudi soavtorjem slednjega, iskali povezave med umetnostjo in alpinizmom, naravo in človekom, filmom in doživetjem.

**Zadnji ledeni lovci** (The last ice hunters), 72min

Le 4500 prebivalcev naseljuje 20.000 km dolgo obalo vzhodne Grenlandije. To je eno najredkeje poseljenih območij na zemeljski obli, ki ga zaradi skrajno odročne lege ni dosegla kolonizacija. V surovem naravnem okolju je vzniknila ena najbolj specializiranih lovskih kultur na svetu. Vendar se je morala avtohtona inuitska kultura, ki tu obstaja že štiri tisočletja, ob vdoru modernega sveta v zadnjem stoletju spopasti z dramatičnimi spremembami. S prehodom od življenja v popolni osami do neposrednih učinkov in posledic globalizacije. Svet Inuitov se zdaj spreminja s svetlobno hitrostjo. (Vir: Fivia.si)

**Daulagiri je moj Everest** (Dhaulagiri is my Everest), 64min

Leta 1984 je Zoltán Demján brez dodatnega kisika osvojil dva osemtisočaka. Najprej je preplezal južno steno Lotse Šarja, nato pa še južni steber Everesta. A zaradi vremena se je njegov sestop spremenil v dramo. Največ pa se je naučil med prvenstvenim vzponom na Daulagiri v alpskem slogu. V navpičnem jugozahodnem stebru ga ni pričakalo samo izjemno zahtevno plezanje, pač pa tudi pomembna spoznanja, ki so mu spremenila življenje. (Vir: Gorniski.si)

Rok Florjančič, programski vodja